**Suppilovahvero** (*Craterellus tubaeformis*, syn. *Cantharellus tubaeformis*) on Hydnaceae-heimoon kuuluva erinomainen ruokasieni.

Koko ja ulkonäkö
----------------

Suppilovahvero on kooltaan pienikokoinen ja muodoltaan torvimainen. Sienestäjän on usein etsittävä sitä sammaleen seasta. Onneksi se kasvaa ryhmissä ja usein suurena joukkona. Lakin halkaisija on useimmiten alle viisi senttiä. Sen lakki on kellertävän tai harmahtavan ruskea, keskellä on selvä suppilo. Suppilon keskeltä on useimmiten selvä reikä onttoon jalkaan, joka on kellertävä ja melko pitkä ja hoikka. Alapinnan harvat helttamaiset poimut ovat leveitä, johteisia ja haaroittuvia. Sienen maku ja tuoksu ovat mietoja.

### Samankaltaisia lajeja

Suppilovahveron näköisellä kosteikkovahverolla (*Craterellus lutescens*) lakin alapinta on oranssi tai valkoinen ja lähes sileä, kun taas suppilovahveron lakin alapinta on usein harmaa. Myös kosteikkovahvero on ruokasieni.

Kultaheltta (*Chrysomphalina chrysophylla* eli *Omphalina chrysophylla*) on myös erehdyttävästi suppilovahveron näköinen, mutta se ei ole ruokasieni. Harvinainen nuhruvahvero (*Cantharellus melanoxeros*) sekä rustonupikka (*Leotia lubrica*) muistuttavat myös suppilovahveroa.

Kasvuaika ja -paikka
--------------------

Suppilovahvero kasvaa usein ryppäinä sammaleisissa kangasmetsissä.
Suppilovahvero on ruokasienistä myöhäisimpiä, ja sen parhaat satokuukaudet ovat syys- ja lokakuu, mutta niitä voi löytää vielä marraskuussakin. Jäätyminen ei pilaa itiöemiä, vaan niitä voi kerätä lumen altakin syötäväksi. Suppilovahvero kasvaa yleensä sammaleisissa havumetsissä useina ryppäinä. Se on yleinen Etelä- ja Keski-Suomessa; lajin runsaimmat pohjoisimmat esiintymät ovat napapiirin tuntumassa, mutta sitä on tavattu Inarissakin.

Suppilovahveroa tavataan Euroopassa ja Pohjois-Amerikan pohjoisosissa. On joitakin viitteitä siitä, että Pohjois-Amerikan länsiosien suppilovahverot kuuluvat eri lajiin tai alalajiin kuin Euroopan ja Pohjois-Amerikan itäosien sienet.

Käyttö ravinnoksi
-----------------

Suppilovahvero on erinomainen ruokasieni, joka ei vaadi esikäsittelyä. Se voidaan säilöä pakastamalla tai kuivaamalla, ja se sopii monin tavoin käytettäväksi ruuanvalmistuksessa. Maku on mieto ja lievästi makea, jalkaosa on sitkeä. Sieni on lähes aina toukaton. Suppilovahvero kuului taannoiseen kauppasienien luetteloon 1. heinäkuuta 2012 asti, ja sen mukana sai myydä myös kosteikkovahveroa. Samoin on asia edelleen Ruokaviraston ylläpitämässä suositeltavien ruokasienten luettelossa. Pohjois-Amerikassa lajia käytetään myös sienivärjäykseen.

Lähteet
-------

1. ↑  Suppilovahvero *laji.fi*. Viitattu 14.10.2019.
2. 1 2 3  Eriksson, K. & Kotiranta, H.: *Käytännön sieniopas*, s. 63. Kirjayhtymä, 1985. ISBN 951-26-2809-0.
3. 1 2 3  Irma Järvinen, Lasse Kosonen, Marita Joutjärvi: *Parhaat ruokasienet ja maukkaimmat sieniherkut.*, s. 213. Hämeenlinna: WSOY, 2003. ISBN 951-0-27519-0.
4. ↑  Eteläiset sienilajit kiipeävät Lappiin, Yle Uutiset 5.10.2012. Viitattu 4.9.2014
5. ↑  Cantharellus tubaeformis Rogers Mushrooms Viitattu 1.10.2021. (englanniksi)
6. ↑  Craterellus tubaeformis Mushroom Expert
7. ↑  Suositeltavat ruokasienet Ruokavirasto. Viitattu 30.11.2019.
8. ↑  Päivi Hintsanen: Värjäys: SIENIÄ Cantharellus *Coloria.net*.  2000. Viitattu 30.8.2016.

Aiheesta muualla
----------------

WikikirjastoWikikirjasto
Wikikirjaston Sienikirjassa on aihe:
**Suppilovahvero**

* Suppilovahvero – Ruokavirasto
* Laji.fi: suppilovahvero (*Cantharellus tubaeformis*)
* Luontoportti: Suppilovahvero
* Luonnonvarakeskus (Luke): Metsiemme marjat ja sienet (Arkistoitu – Internet Archive)

Suomalaiset kauppasienet

* haaparousku
* kalvashaaparousku
* haavanpunikkitatti
* herkkutatti
* isohapero
* kangasrousku
* kangastatti
* karvarousku
* kantarelli
* kartiohuhtasieni
* koivunpunikkitatti
* korvasieni
* kosteikkovahvero
* kuusenleppärousku
* lampaankääpä
* mustatorvisieni
* männynherkkutatti
* männynpunikkitatti
* männynleppärousku
* suppilovahvero
* tammenherkkutatti
* rusko- ja vaaleaorakas
* siitake
* tryffelit


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Craterellus tubaeformis | 
* Wikidata: Q371126
* Wikispecies: Craterellus tubaeformis
* AusFungi: 60026954
* BioLib: 59857
* CoL: Z8TV
* EoL: 11446829
* EPPO: CANSTU
* Fungorum: 455453
* GBIF: 2554536
* iNaturalist: 350511
* IRMNG: 10403884
* MycoBank: 455453
* NatureServe: 2.878689
* NCBI: 57200
* NZOR: e0546f60-0cb0-4f13-9002-a31816198802
* Open Tree of Life: 183999

 |
|  |
| Cantharellus tubaeformis | 
* Wikidata: Q105050279
* AusFungi: 60026956
* CoL: QMT8
* Fungorum: 169542
* GBIF: 5249537
* IRMNG: 10482463
* NBN: NBNSYS0000020718

 |

 |